Η απόφαση θεσπίζει δίκτυο εθνικών σημείων επαφής (ένα σε κάθε χώρα της ΕΕ) με σκοπό τη βελτίωση της συνεργασίας για την καταπολέμηση της γενοκτονίας*, των εγκλημάτων κατά της ανθρωπότητας* και των εγκλημάτων πολέμου*. Σε κάθε χώρα της ΕΕ καθιερώνονται εθνικά σημεία επαφής για την ανταλλαγή πληροφοριών σχετικά με τη διερεύνηση τέτοιων εγκλημάτων. Τα στοιχεία κάθε σημείου επαφής πρέπει να αποστέλλονται στη Γενική Γραμματεία του Συμβουλίου της ΕΕ, η οποία στη συνέχεια διαβιβάζει τα στοιχεία στα εθνικά σημεία επαφής των άλλων χωρών της ΕΕ. Τα εθνικά σημεία επαφής ανταλλάσσουν πληροφορίες που σχετίζονται με τη διερεύνηση γενοκτονίας, εγκλημάτων κατά της ανθρωπότητας και εγκλημάτων πολέμου κατόπιν αίτησης από έτερα εθνικά σημεία επαφής. Το Συμβούλιο της ΕΕ ενημερώνει το Ευρωπαϊκό Κοινοβούλιο σε ετήσια βάση σχετικά με τις δράσεις του δικτύου των σημείων επαφής. Το δίκτυο συγκαλείται σε συνεδρίαση δύο φορές τον χρόνο από την προεδρία του Συμβουλίου της ΕΕ με στόχο τον συντονισμό των συνεχιζόμενων προσπαθειών διερεύνησης και δίωξης ατόμων για τα οποία υπάρχουν υποψίες ότι διέπραξαν γενοκτονία ή συμμετείχαν στη διάπραξη γενοκτονίας, εγκλημάτων κατά της ανθρωπότητας και εγκλημάτων πολέμου.